CELEX: 32021R1375
Language: da
Date: 2021-06-11 00:00:00
Title: Kommissionens delegerede forordning (EU) 2021/1375 af 11. juni 2021 om ændring af delegeret forordning (EU) 2019/33 for så vidt angår ændring af traditionelle benævnelser i vinsektoren

20.8.2021   
               
               
                  DA
               
               
                  Den Europæiske Unions Tidende
               
               
                  L 297/16
               
            
         KOMMISSIONENS DELEGEREDE FORORDNING (EU) 2021/1375
         af 11. juni 2021
         om ændring af delegeret forordning (EU) 2019/33 for så vidt angår ændring af traditionelle benævnelser i vinsektoren
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 114, og
         ud fra følgende betragtninger:
         
                     (1)
                  
                  
                     I Kommissionens delegerede forordning (EU) 2019/33 (2), der ophævede og erstattede Kommissionens forordning (EF) nr. 607/2009 (3), fastsættes der supplerende regler til forordning (EU) nr. 1308/2013 for så vidt angår beskyttelse, annullering og ændring af traditionelle benævnelser.
                  
               
                     (2)
                  
                  
                     Artikel 34 i delegeret forordning (EU) 2019/33 fastsætter, at ændringen af en registreret traditionel benævnelse kun må vedrøre de elementer, der er omhandlet i artikel 26, stk. 1, litra b), c) og d), i nævnte forordning, hvor der henvises til henholdsvis hvilken type traditionel benævnelse, der er tale om, det sprog, på hvilket den traditionelle benævnelse angives, og kategorien af vinavlsprodukter, der er berørt af dens anvendelse.
                  
               
                     (3)
                  
                  
                     I artikel 42a i forordning (EF) nr. 607/2009 var der imidlertid en længere liste over mulige ændringer. Den omfattede navnlig muligheden for at ændre selve den traditionelle benævnelse, det sprog, på hvilket den traditionelle benævnelse angives, den eller de berørte vine og resuméet af definitionen eller betingelserne for anvendelsen af den pågældende traditionelle benævnelse. Mulighederne for ændring i medfør af forordning (EF) nr. 607/2009 var derfor større og gjorde det f.eks. muligt for vinproducenterne at udvide eller begrænse listen over vine med beskyttede oprindelsesbetegnelser eller beskyttede geografiske betegnelser, der er godkendt til at anvende en traditionel benævnelse eller til ændring af betingelserne for anvendelsen af en traditionel benævnelse, herunder produktionsmetoderne for de pågældende vine.
                  
               
                     (4)
                  
                  
                     Bestemmelserne i delegeret forordning (EU) 2019/33 vedrørende traditionelle benævnelser blev udarbejdet med henblik på at sikre kontinuiteten i den fælles ramme for traditionelle benævnelser, der er fastsat i medfør af forordning (EF) nr. 607/2009, samtidig med at de eksisterende procedurer, hvor det er nødvendigt, suppleres og præciseres. I artikel 34 i delegeret forordning (EU) 2019/33 henvises direkte til de elementer, der indgår i et behørigt udfyldt ansøgningsskema, jf. artikel 26, stk. 1, i nævnte forordning. På grund af en utilsigtet undladelse var artikel 26, stk. 1, litra a), vedrørende den betegnelse, der skal beskyttes som en traditionel benævnelse, artikel 26, stk. 1, litra e), vedrørende resuméet af definitionen og betingelserne for anvendelse og artikel 26, stk. 1, litra f), vedrørende de pågældende beskyttede oprindelsesbetegnelser eller beskyttede geografiske betegnelser, imidlertid ikke medtaget på listen i artikel 34, selv om disse elementer var medtaget i artikel 42a i forordning (EF) nr. 607/2009. Dette har den utilsigtede følge, at mulighederne for at ændre en traditionel benævnelse er begrænset til ændring af typen af den traditionelle benævnelse, sproget og den pågældende kategori af vinavlsprodukter.
                  
               
                     (5)
                  
                  
                     I praksis hindrer den nuværende ordlyd i artikel 34, stk. 1, muligheden for at udvide anvendelsen af en traditionel benævnelse til nye beskyttede oprindelsesbetegnelser eller geografiske betegnelser eller udelukke vine, der ikke længere opfylder anvendelsesbetingelserne, fra listen over vine, for hvilke der må anvendes en traditionel benævnelse. Den giver f.eks. heller ikke mulighed for at tilpasse de produktionsmetoder, der er nævnt i produktspecifikationen for en traditionel benævnelse, hvis disse metoder videreudvikles som følge af ændrede miljø- eller klimaforhold.
                  
               
                     (6)
                  
                  
                     For at rette op på denne utilsigtede udeladelse og genoprette den fleksibilitet, der blev indrømmet indehavere af traditionelle benævnelser har i henhold til forordning (EF) nr. 607/2009, bør listen over mulige ændringer af en registreret traditionel benævnelse, jf. artikel 34, stk. 1, i delegeret forordning (EU) 2019/33, udvides til at omfatte de elementer, der er nævnt i artikel 26, stk. 1, litra a), e) og f), i nævnte forordning.
                  
               
                     (7)
                  
                  
                     Delegeret forordning (EU) 2019/33 bør derfor ændres.
                  
               
                     (8)
                  
                  
                     Af hensyn til den juridiske klarhed og for at sikre ligebehandling af alle ansøgninger om ændring af en registreret traditionel benævnelse bør denne forordning anvendes med tilbagevirkende kraft fra den 14. januar 2019 —
                  
               VEDTAGET DENNE FORORDNING:
         
            Artikel 1
            Artikel 34 i delegeret forordning (EU) 2019/33 affattes således:
            
               
                  »Artikel 34
                  Ændring af en traditionel benævnelse
                  En ansøger, der opfylder betingelserne i artikel 25, kan for de elementer, der er omhandlet i artikel 26, stk. 1, litra a)-f), ansøge om godkendelse af en ændring af en registreret traditionel benævnelse.
                  Artikel 26-31 finder anvendelse med de fornødne ændringer på ansøgninger om ændring.«
               
            
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 14. januar 2019.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 11. juni 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 347 af 20.12.2013, s. 671.
         
            (2)  Kommissionens delegerede forordning (EU) 2019/33 af 17. oktober 2018 om supplerende regler til Europa-Parlamentets og Rådets forordning (EU) nr. 1308/2013 for så vidt angår ansøgninger om beskyttelse af oprindelsesbetegnelser, geografiske betegnelser og traditionelle benævnelser i vinsektoren, indsigelsesproceduren, restriktioner for anvendelsen, ændringer af produktspecifikationer, annullering af beskyttelsen og mærkning og præsentation (EUT L 9 af 11.1.2019, s. 2).
         
            (3)  Kommissionens forordning (EF) nr. 607/2009 af 14. juli 2009 om gennemførelsesbestemmelser til Rådets forordning (EF) nr. 479/2008 for så vidt angår beskyttede oprindelsesbetegnelser og beskyttede geografiske betegnelser, traditionelle benævnelser og mærkning og præsentation af visse vinavlsprodukter (EUT L 193 af 24.7.2009, s. 60).